SKRIFTLIG FORESPØRGSEL E-2790/02

af Mihail Papayannakis (GUE/NGL) til Rådet

(4. oktober 2002)

Om: International konvention mod tortur USA's manglende deltagelse

USA nægtede for nylig at stemme for det nye forslag til en FN-konvention imod tortur og anden grusom, umenneskelig eller nedværdigende behandling eller straf. I forslaget til konvention indgår oprettelsen af et internationalt system for inspektion i fængsler med det formål at sikre, at der ikke anvendes tortur. Det, at USA, der har så stor international vægt, ved afstemningen i FN's Generalforsamling undlader at stemme for denne konvention, medfører for det første, at konventionen reelt svækkes, og for det andet, at den mister sin bindende karakter for dette land.

Efter at have stemt imod oprettelsen af Den Internationale Straffedomstol er det nu anden gang, at USA nægter at ratificere en international FN-konvention. Kan Rådet oplyse, hvordan det vurderer denne udvikling? Hvilken holdning agter Rådet at indtage til denne konvention? Agter Rådet at sikre, at tiltrædelseslandene ratificerer konventionen, og at der lægges et større internationalt diplomatisk pres på de FN-medlemmer, der enten har afholdt sig fra at stemme eller stemt imod konventionen, for at få dem til at stemme for denne konvention på FN's Generalforsamling?

Svar

(20. februar 2003)

Rådet kender ikke til eksistensen af et nyt udkast til FN-konvention mod tortur. USA ratificerede FN-konventionen mod tortur og anden grusom, umenneskelig eller nedværdigende behandling eller straf (CAT) den 1. oktober 1994.

De relevante FN-organer (FN's Menneskerettighedskommission (CHR), Det Økonomiske og Sociale Råd (Ecosoc) og FN's Generalforsamling (UNGA) har indledt den afsluttende fase af godkendelsen af et udkast til valgfri protokol til CAT, hvori der lægges op til en forebyggende ordning med nationale og internationale inspektioner af afsoningssteder

EU har hele tiden støttet forslaget om at forbedre forebyggelsen af tortur ved hjælp af en international besøgsmekanisme inden for rammerne af CAT. Udryddelse af tortur, uanset hvor den finder sted, er et prioriteret spørgsmål for EU, hvilket fremgår af, at Rådet den 9. april 2001 vedtog retningslinjer for en EU-politik over for tredjelande med hensyn til tortur og anden grusom, umenneskelig eller nedværdigende behandling eller straf

Der har været ført forhandlinger om udkastet til valgfri protokol i 10 år i en arbejdsgruppe i FN, men det blev klart på CHR's 58. samling tidligere i år, at der ikke ville blive opnået enighed om teksten. Formanden for arbejdsgruppen forelagde derfor en kompromistekst, der blev forelagt for CHR 58 i et resolutionsudkast, der blev fremlagt af Costa Rica, og som udkastet til valgfri protokol var knyttet til som bilag.

I den forbindelse gjorde EU en beslutsom og omfattende indsats med henblik på at få vedtaget udkastet til valgfri protokol, herunder flere runder af demarcher i en lang række hovedstæder, mens USA fastholdt sin modstand mod vedtagelsen af det forelagte udkast.

Den 7. november 2002 vedtog UNGA's 3. Komité udkastet til valgfri protokol med 104 stemmer for, 8 imod og 37, der undlod at stemme. USA, Japan, Israel, Nigeria, Cuba, Syrien, Kina og Vietnam stemte imod. Det er FN's plenarforsamling, der skal tage endelig stilling med hensyn til protokollen. Når den valgfri protokol er vedtaget, vil den træde i kraft efter 20 staters ratificering.